#श्री_गणेशाय_नमः 🌺🌿🙏
#सुप्रभात 🌻🌿🙏
#RepublicDay 🇮🇳

अन्धकार  दूर  था,
झाँक रहा सूर था।
कमल डोलने लगे, 
 कोप खोलने लगे॥ 

लाल गगन हो गया, 
मुर्ग मगन हो गया । 
रात की सभा उठी, 
मुसकरा प्रभा उठी॥ 

घूम घूमकर मधुप, 
चूम चूमकर मधुप। 
गा रहे बिहान  थे, 
गूँज रहे गान थे।।

रात - तिमिर लापता, 
चाँद का न था पता । 
तुहिन-बिन्दु गत कहीं,
छिप गये नखत कहीं॥

पवन मन्द बह चला, 
मधु मरन्द बह चला।
अधखिले खिले कुसुम, 
डाल पर हिले कुसुम॥ 

विविध रंग-ढंग के, 
विविध रूप-रंग के। 
बोलते विहंग थे; 
बाल-विहग संग थे॥

भानु - कर उदित हुए, 
कंज खिल मुदित हुए। 
न्याय भी उचित हुए, 
कुमुद संकुचित हुए॥ 

भासमान बढ़ चला,
ताप - मान बढ़ चला।
रजत - रश्मियाँ उतर, 
खेलने लगीं बिखर॥

काँच में खिलीं कहीं, 
ज्योति में मिली कहीं।
पंक में धँसीं कहीं, 
फूल में हँसीं कहीं॥ 

जान गमन रात का, 
जान समय प्रात का, 
वीर सब उछल पड़े; 
महल से निकल पड़े॥

दिवस के विकास में, 
किरण के प्रकाश में, 
गोलियाँ दमक उठीं; 
बर्छियाँ चमक उठीं॥ 

सात सौ सवारियाँ, 
तीव्रतर कटारियाँ,
तेग तबर आरियाँ, 
चल पड़ीं दुधारियाँ॥ 

मखमली उहार थे, 
स्यूत रतन-तार थे। 
सूरमे कहार थे, 
जो ज्वदित अँगार थे॥

दुर्ग की तरी प्रबल, 
राजकेसरी प्रबल।
जयति बोलने लगे,
श्रृंग डोलने लगे॥

जयति जय - निनाद से, 
जयति जयति-नाद से।
गूँजने नगर लगा,
एक एक घर लगा॥ 

जय उमे, गणेश जय, 
रुद्र हर महेश जय। 
जय निशुम्भमर्दनी, 
जय महिषविमर्दनी॥

जय असुर - विदारिणी, 
जय त्रिशूलधारिणी। 
देवि । पथ प्रशस्त कर, 
शत्रु-व्यूह त्रस्त कर॥ 

मा, न तनिक देर कर,
आज तू अहेर कर। 
गरज गरज हेरकर, 
अहित मार घेरकर॥ 

जौहर गीत
प्रसिद्ध कवि - श्याम नारायण पाण्डेय जी

जय हिंद 🚩 जय भारत 🇮🇳
#26Jan #गणतंत्रदिवस #गणतंत्र_दिवस #RepublicDay2025 #RepublicDayIndia